  Виталий Пронин 22-тӥ апреле быдэс Россиын Быдӟым ожлэн историезъя тест ортчиз. Асме эскероно шуыса, Ижысь огаз площадкае - Удмурт кун университетэ - мынӥ. Юалляськон кутскытозь, 10 минут кылемын, нош аудиториын, радъясь сяна, нокин ӧвӧл. Кӧня ке улыса, 50 пала студентъёс вуизы. Вераськемзыя валай: соослы ӵектӥллям яке лекцие мыныны, яке тестэ. Ну, малпасько, малы меда, мон сяна, ас мылкыдызъя тодон-валанзэ эскерыны нокин ӧз ни лыкты? Тестлэсь юанъёссэ адӟыса, мылкыды воштӥськиз: мар мон татын карисько? - Быдӟым ож - со асьме странамы понна «переломной» вакыт, - шуиз история тодосъя доктор, Кун Думаысь депутат Алексей Загребин. - Соку юан султӥз: луомы-а ми, уломы-а ми? Со юанлы валэктӥзы пересь песятайёсмы, тросэз соос огъёзъёсмы вал. Нош ми туннэ, тестэз гожтыса, соосты буре ваёмы. Алексей Егорович вераз, солэн песятаез, ачиз куриськыса, фронтэ кошкиз шуыса. Со сюрем солдатъёс пӧлы, кудъёссэ оже келязы Горд площадьысь парад бере 1941-тӥ арын 7-тӥ ноябре. Нырысь ожаз ик 700 мурт пӧлысь ог кызез улэп кылем, шудоосыз пӧлын песятаез но вылэм. Школаын ми ортчимы Быдӟым войналэсь бадӟым ожъёссэ но операциоссэ, асьме ласянь но тушмонъёслэсь кивалтӥсьёссэс, кӧня ке подвигъёсты, кылсярысь, Н. Гастеллолэсь, А. Маресьевлэсь, озьы ик нылпиослэн Вормон понна улонзэс сётэмзы сярысь. Оло али дышетскон программае воштӥськонъёс пыртэмын, оло Быдӟым ожъя тест историкъёс понна дасямын - ӧй вала. Но куд-ог юанъёс туж секытэсь потӥзы. Шуом, 1945-тӥ арын «Город-герой» ним кылдытэмын вал. Одессаез сяна, соин эшшо 3 городъёсыз пусйизы. Кудзэ пусйизы бергес? Бырйыны луэ Севастополь, Сталинград, Ленинград но Москва пӧлысь. Историысь тодӥськом: «Город-герой» ним оглом 12 городъёслы но 1 крепостьлы сётэмын, 1965-тӥ арын 8-тӥ мае соин пусъемын Ленинград, Одесса, Севастополь, Волгоград (Сталинград), Киев, Брест крепость но Москва. Нош кудӥз вазьгес, кудӥз бергес - кин сое тодэ, оло, ваньмыз одӥг приказъя пусъемын?Мукетыз юан вал таӵе: «Совето Союзысь кык полэс Герой Султан Ахмет-Хан вал подводной лодкалэн капитанэз, танкист, лётчик-истребитель яке снайпер?» Кин со Султан Ахмет-Хан?! (Табере тодӥсько ни, лётчик вылэм шуыса.) Юанъёсты дасяллям Москваысь Ломоносов нимо кун университетысь тодосчиос. Ӝыны час куспын 30 юанлы валэктоно вал. Со сяна, Удмуртиын гожтӥзы на элькунмылэн историезъя тест. Сое дасяллям Историяя, кылъя но литературая Удмурт институт но Удмуртиысь Тодосчиослэн огазеяськонэнзы. Кыкетӥез тест туж яраз - отын вал юанъёс туала историмыя но, вашкалаезъя но. Куд-ог юанъёсын валэктонэз ватэмын вал, соосты синйылтыны гинэ кулэ. Быдӟым ожлэн историезъя тест Егитъёслэн парламентсы кичӧлтэмъя кунамы 2-тӥзэ ортчиз. Кылем арын сое 230 пала сюрс мурт гожтэм. Туэ радъясьёс 300 сюрс муртэ возьмазы. Ужрадлэн йылпумъянъёсыз кдгр.рф сайтэ 27-тӥ апрелёзь интыямын луозы, но куд-ог площадкаос соосты ивортӥзы ни. Кылсярысь, Можгалан усьтэмын вал 1 площадка - Удмурт кун университетлэн филиалаз. Отчы 153 мурт вуэм: тужгес егитэз - 14 аресъем, тужгес бадӟымез - 58 аресъем. Быдӟым ожлэн историезъя тестын 30 пӧлысь тужгес троссэ 27 балл люкасьёс вылӥллям, тужгес ӧжытсэ - 7 балл (шоро-куспо балл - 15,22). Удмуртилэн историезъя самой трос 17 юанлы шонер валэктон гожтӥллям, самой ӧжыт - 6 юанлы (шоро-куспо балл - 11,52). Берло дыре шаерамы уно пӧртэм тестъёс, диктантъёс радъясько. Соос ортчо вань калыклэсь тодон-валанзэ эскерон но будэтон понна. Но заданиос кыӵе ке тодосчиос понна малпамын, кожалод! Кызьы 1-тӥ классын дышетскись яке быдэс улонзэ колхозын ужам пенсионер Бадӟым удмурт диктантэз «5»-лы гожтоз, котькуд чураз причастной но деепричастной оборотъёс, 4-5 запятойёс но тиреос пумисько ке? Озьы ик историен но. Быдӟым ожлэсь бадӟым ожъёссэ, Совето Союзысь Геройёсты коть мед тодысалмы, нош кыӵе город вазьгес пусъемын «Город-герой» нимын, кудӥз бергес - созэ умой ӧм ке но тодэ, кышкыт ӧвӧл кадь, потэ. Елена Рябина  